Title: ประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต (ฉบับที่ 4)

ประกาศกระทรวงการคลัง

ประกาศกระทรวงการคลัง
เรื่อง
คำสั่งรัฐมนตรีให้ไว้แก่ตัวแทนรับอนุญาต
(ฉบับที่ ๔)[๑]

อาศัยอำนาจตามความในข้อ
๓ แห่งกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังประกาศข้อกำหนดเป็นคำสั่งซึ่งตัวแทนรับอนุญาตจะต้องปฏิบัติ
ดังต่อไปนี้

ข้อ
๑  ให้ยกเลิกความในข้อ ๑๓
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ และให้ใช้ความดังต่อไปนี้แทน
ข้อ ๑๓  ในการขายหรือแลกเปลี่ยนเงินตราต่างประเทศเพื่อซื้ออสังหาริมทรัพย์
ในต่างประเทศหรือเพื่อวัตถุประสงค์ตามข้อ ๑๒ (๑) ถึง (๕) แต่มีจำนวนเงินเกินกว่าที่ระบุไว้
หรือเพื่อวัตถุประสงค์อื่นที่เจ้าพนักงานกำหนดให้ต้องขออนุญาตต่อเจ้าพนักงาน
ตัวแทนรับอนุญาตต้องปฏิบัติ ดังต่อไปนี้
(๑) จัดให้ผู้ขอยื่นคำขอพร้อมทั้งเอกสารหลักฐานตามที่เจ้าพนักงานกำหนด
และส่งไปให้เจ้าพนักงานพิจารณาอนุญาต
(๒) เมื่อเจ้าพนักงานอนุญาตแล้ว จัดให้ผู้ขอยื่นแบบตามหลักเกณฑ์
และวิธีการที่เจ้าพนักงานกำหนด
(๓) ขายหรือแลกเปลี่ยนได้ไม่เกินจำนวนที่เจ้าพนักงานอนุญาต
(๔) เมื่อตัวแทนรับอนุญาตขายหรือแลกเปลี่ยนเงินตราต่างประเทศแล้ว
ให้ปฏิบัติตามหลักเกณฑ์และวิธีการที่เจ้าพนักงานกำหนด

ข้อ
๒  ให้เพิ่มความต่อไปนี้เป็นข้อ ๑๓
ทวิ ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต
ลงวันที่ ๓๑ มีนาคม ๒๕๔๗
ข้อ ๑๓ ทวิ  ในการขายหรือแลกเปลี่ยนเงินตราต่างประเทศเพื่อลงทุนในหลักทรัพย์ไทยในต่างประเทศได้โดยไม่จำกัดจำนวน
ในกรณีเพื่อลงทุนในหลักทรัพย์ต่างประเทศให้ทำได้ โดยมียอดคงค้างการลงทุนตามราคาทุน
ณ ขณะใดขณะหนึ่งไม่เกินห้าสิบล้านดอลลาร์สหรัฐหรือเทียบเท่าตามอัตราตลาดต่อราย
แต่ต้องไม่เกินวงเงินที่หน่วยงานที่กำกับดูแลผู้ลงทุนและคณะกรรมการหรือผู้มีอำนาจบริหารของผู้ลงทุนกำหนด
 ทั้งนี้ ให้เป็นไปตามหลักเกณฑ์
วิธีการและเงื่อนไขตามที่เจ้าพนักงานกำหนด
ในการขายหรือแลกเปลี่ยนเงินตราต่างประเทศเพื่อซื้อหลักทรัพย์ต่างประเทศ
แต่มีจำนวนเงินเกินกว่าที่กำหนดไว้ในวรรคหนึ่งหรือเพื่อวัตถุประสงค์อื่นที่เจ้าพนักงานกำหนด
ให้นำความในข้อ ๑๓ มาบังคับใช้โดยอนุโลม

ข้อ
๓  ให้ยกเลิกความในข้อ ๑๔
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ และให้ใช้ความดังต่อไปนี้แทน
ข้อ ๑๔  นอกจากกรณีที่เจ้าพนักงานมีคำสั่งยกเว้นไว้
ตัวแทนรับอนุญาตจะต้องปฏิบัติเกี่ยวกับการรับเงินตราต่างประเทศเข้าบัญชีเงินฝากเงินตราต่างประเทศ
ดังต่อไปนี้
(๑)
ตรวจสอบจนเป็นที่พอใจว่าเงินตราต่างประเทศที่จะรับเข้าบัญชีนั้นเป็นเงินที่ได้รับมาจากต่างประเทศและเรียกให้ผู้ฝากเงินตราต่างประเทศยื่นเอกสารที่แสดงภาระผูกพัน
ที่จะต้องชำระเงินตราต่างประเทศให้แก่บุคคลในต่างประเทศภายใน ๖
เดือนนับแต่วันที่รับฝากเงินตราต่างประเทศนั้น
โดยตัวแทนรับอนุญาตจะรับฝากได้ไม่เกินจำนวนที่ผู้ฝากมีภาระผูกพัน ที่ต้องชำระเป็นเงินตราต่างประเทศภายในกำหนดเวลาดังกล่าว
 ทั้งนี้ ยอดเงินฝากเงินตราต่างประเทศ
รวมทุกบัญชีและทุกสกุลของผู้ฝากรายนั้นต้องมีจำนวนไม่เกินห้าแสนดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นบุคคลธรรมดา
และไม่เกินห้าสิบล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นนิติบุคคล
(๒) รับฝากเงินตราต่างประเทศที่ผู้ฝากไม่สามารถแสดงภาระผูกพัน
โดยยอดเงินฝากรวมทุกบัญชีและทุกสกุลของผู้ฝากต้องมีจำนวนไม่เกินห้าหมื่นดอลลาร์สหรัฐหรือเทียบเท่า
ตามอัตราตลาดสำหรับผู้ฝากซึ่งเป็นบุคคลธรรมดา และไม่เกินจำนวนที่เจ้าพนักงานกำหนด
แต่ทั้งนี้ต้องไม่เกินห้าล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นนิติบุคคล
การรับฝากเงินตราต่างประเทศตาม
(๑) และ (๒) ให้เป็นไปตามหลักเกณฑ์ วิธีการและเงื่อนไขตามที่เจ้าพนักงานกำหนด

ข้อ
๔ 
ประกาศฉบับนี้ให้ใช้บังคับตั้งแต่วันที่ ๑๕ มกราคม ๒๕๕๐ เป็นต้นไป

ประกาศ ณ วันที่ ๑๑
มกราคม พ.ศ. ๒๕๕๐
ปรีดิยาธร  เทวกุล
รัฐมนตรีว่าการกระทรวงการคลัง

โสรศ/ผู้จัดทำ
๓๐ มกราคม ๒๕๕๐

โชติกานต์/ปรับปรุง
๑๔ มิถุนายน ๒๕๕๖

[๑] ราชกิจจานุเบกษา
เล่ม ๑๒๔/ตอนพิเศษ ๗ ง/หน้า ๗/๑๙ มกราคม ๒๕๕๐